30.12.2022.
LV
Eiropas Savienības Oficiālais Vēstnesis
C 498/25
7. atzīst, ka, sadarbojoties ar attiecīgajām vietējā un reģionālā līmeņa ieinteresētajām personām, tostarp uzņēmumiem, universitātēm un pētniecības centriem, pilsoniskās sabiedrības organizācijām un iedzīvotājiem, pilsētas un reģioni veicina informētības palielināšanu un sabiedrības atbalstu klimata pasākumiem vietējā, reģionālā, valstu un pasaules līmenī, kā arī planētas iespēju robežās visiem nodrošina un veicina labus dzīves apstākļus;
8. atgādina, ka klimata programma bija viens no galvenajiem tematiem, ko izvirzīja pilsoņu paneļdiskusijās un konferences par Eiropas nākotni plenārsēdē, kā dēļ tika izstrādāti 49 priekšlikumi, kas papildināti ar detalizētiem pasākumiem.
ES iedzīvotāji aicina paātrināt zaļo pārkārtošanos, pievērst uzmanību izglītībai, uzlabot saziņu un risināt sociālā taisnīguma jautājumus (1);
9. atgādina, ka klimata pārmaiņām ir izteikta dzimumu līdztiesības dimensija, jo pasaulē klimata pārmaiņu sekas vairāk skar sievietes; tāpēc sieviešu līderu līdzdalība sarunās par klimata pārmaiņām ir ārkārtīgi svarīga efektīvai klimatrīcībai, un vietējā un reģionālā klimata diplomātija var palīdzēt novērst šo plaisu, jo proporcionāli vairāk sieviešu ir aktīvas vietējā politikā;
10. uzsver, ka pilsētās dzīvo daudz jauniešu, kuri ir klimatrīcības aktīvākie īstenotāji, veidojot jaunas kustības un iniciatīvas, piemēram, Jaunatnes klimata streiku, kas rada jauna veida spiedienu uz vietējām un reģionālajām pašvaldībām un centrālajām valdībām.
Sadarbojoties ar jauniešu organizācijām, pilsētas nodrošina jauniešiem piemērotus rīkus, platformas un patvēruma vietas, lai viņi varētu paust savu viedokli, rīkojot ielu mītiņus vai piedaloties vietējās pašvaldības sanāksmēs.
Galu galā pilsētas un reģioni aktīvi veido nākotnes līderus, kuri būtu gatavi risināt vietējās problēmas un pārstāvēt savu kopienu;
11. norāda, ka īpaši svarīgi ir iesaistīt vietējās un reģionālās pašvaldības, lai apzinātu plānoto atbildes pasākumu iespējas un riskus attiecībā uz dažādu dzimumu, vecuma grupu, profesiju grupu nodarbinātību, ienākumu līmeni un saimniecisko darbību un attiecībā uz darījumdarbības jomām;
12. uzskata, ka, ņemot vērā tuvo saikni ar iedzīvotājiem, pilsētas un reģioni ir instrumenti, ar kuru palīdzību var panākt kopienu iespēju paplašināšanu, pašnoteikšanos un labu pārvaldību: vietējā un reģionālā līmeņa diplomātija veido tiešu saikni starp iedzīvotājiem un globālajām norisēm, novēršot tradicionālās daudzpusējās politikas veidošanas demokrātiskos trūkumus, kad iedzīvotāji nepiedalās lēmumu pieņemšanā;
13. uzskata, ka vietējā un reģionālā klimata diplomātija var palīdzēt novērst īpašas problēmas, ar kurām saskaras valstu diplomātija, piemēram, bieži sastopamas strupceļa situācijas un domstarpības starp ziemeļiem un dienvidiem;
14.
vērš uzmanību uz starptautiskajām reģionu un pašvaldību apvienībām klimata politikas jomā, piemēram, “Under2” koalīciju, jo tās sniedz nozīmīgu ieguldījumu starptautiskajā klimata politikā vietējā un reģionālajā līmenī un tādēļ būtu ciešāk jāiesaista ANO sarunās; aicina Komisiju iekļaut šīs apvienības savā klimata diplomātijā;
15. norāda uz vairākiem līmeņiem, kuros vietējā un reģionālā līmeņa dalībnieki virza starptautisko un ES klimata programmu:
a) pieņemt progresīvu klimata politiku savā jurisdikcijā, iesaistot vietējās ieinteresētās personas un dažādu grupu pārstāvjus, lai veicinātu tās īstenošanu;
b) horizontālajā diplomātijā iesaistīt citus vietējā un reģionālā līmeņa dalībniekus, lai tie apņemtos sasniegt vērienīgus klimata mērķus, tādējādi veidojot plašākas un spēcīgākas klimatmērķtiecīgu teritoriju kopienas;
c) ar vertikālo diplomātiju ietekmēt valstu centienus vides un klimata politikas jomā un paust stingru nostāju debatēs par klimatu un valstu sarunās; ierobežot iespējamo kaitējumu nelabvēlīgas valstu politikas gadījumā;
(1)
3. priekšlikums / 11. pasākums aicina palielināt ES vadošo lomu un uzņemties lielāku iniciatīvu un atbildību, lai veicinātu vērienīgu klimatrīcību, taisnīgu pārkārtošanu un atbalstu zaudējumu un kaitējuma novēršanai starptautiskajā satvarā.